**Enda Kenny** (s. 24. huhtikuuta 1951) on irlantilainen poliitikko, joka toimi Irlannin pääministerinä eli taoiseachina maaliskuusta 2011 kesäkuuhun 2017. Kenny oli Fine Gael -puolueen puheenjohtaja 2002–2017. Aiemmin Kenny toimi turismista ja kaupankäynnistä vastaavana ministerinä John Brutonin hallituksessa vuosina 1994–1997.

Poliittinen ura
---------------

Kenny oli ehdolla Fine Gaelin puheenjohtajaksi vuonna 2001 John Brutonin jouduttua eroamaan tehtävästä hävittyään häntä kohtaan esitetyn luottamusäänestyksen äänin 39–33. Puheenjohtajaäänestyksessä Kenny kuitenkin hävisi Michael Noonanille, jonka kausi puolueen johdossa jäi lyhyeksi Fine Gaelin kärsittyä historiansa surkeimman tuloksen vuoden 2002 vaaleissa. Pian vaalien jälkeen pidetyssä puoluekokouksessa Enda Kenny valittiin Noonanin seuraajaksi. Valintansa jälkeen Kenny julisti Fine Gaelin suruajan olevan ohi, puolueen nousevan ylös maasta ja näyttävän sen olevan varteenotettava poliittinen voima.

### Pääministerinä

Kennyn johtama Fine Gael voitti helmikuussa 2011 järjestetyt parlamenttivaalit. Siitä tuli parlamentin suurin puolue, mutta ei saavuttanut ehdotonta enemmistöä. Fine Gael aloitti hallitusneuvottelut Työväenpuolueen kanssa. Puolueet pääsivät sopuun koalitiohallituksen muodostamisesta 6. maaliskuuta. Vaalikampanjan aikana Kenny ilmaisi hänen tärkeimpiä tavoitteitaan olevan uudelleenneuvotella Irlannille järjestetyn usean miljardin euron pelastuspaketin ehdoista.

Parlamentin jäsenet kokoontuivat ensimmäisen kerran vaalien jälkeen 9. maaliskuuta 2011 ja valitsivat Kennyn Irlannin uudeksi taoiseachiksi äänin 117–27. Samana päivänä hän myös ilmoitti uuden hallituksen ministerien nimet. Kennystä tuli 59 vuoden ja 11 kuukauden iässä toiseksi vanhin henkilö, joka on ensimmäistä kertaa aloittanut taoiseachina.

Kenny ajoi parlamentin ylähuoneen, *Seanad Éireannin*, lakkauttamista lokakuussa 2013 pidetyssä kansanäänestyksessä, jossa lakkautusehdotusta kuitenkin lopulta hylättiin äänestäjien enemmistön (51,7 %) vastustettua sitä. Kennyn mukaan ylähuoneen lakkautus olisi säästänyt noin 20 miljoonaa euroa vuodessa. Hän myös kertoi pitävänsä ylähuonetta epädemokraattisena ja elitistisenä historiallisena jäänteenä.

Vuoden 2016 parlamenttivaaleissa Kennyn johtama hallitus ei onnistunut säilyttämään enemmistöään, mutta Kenny piti asemansa taoiseachina sitoutumattomien parlamenttiedustajien ja oppositiopuolue Fianna Fáilin hiljaisella tuella. Vaalituloksen lisäksi Kennyn toiminta Irlannin poliisivoimiin kohdistuneiden kriisien hoidossa johti kuitenkin hänen asemansa heikkenemiseen puolueen sisällä. Lopulta kesällä 2017 Kenny ilmoitti eroavansa. Hän oli erotessaan pitkäaikaisin Fine Gael -taustainen taoiseach Irlannin historiassa. Kennyn tilalle puolueen johtoon ja taoiseachiksi nousi Leo Varadkar 14. kesäkuuta 2017.

### Irlannin säästötoimet ja toipuminen talouskriisistä

Ensimmäisinä toiminaan taoiseachina Kenny leikkasi omaa palkkaansa. Taoiseachin lisäksi tánaisten (varapääministeri) ja muiden hallituksen ministerien palkkoja pienennettiin osana säästötoimia. Toisena toimenpiteenä Kenny pyysi muun muassa Irlannin poliisivoimia ja oikeus- sekä liikenneministeriötä tekemään suunnitelman matkustuskustannusten vähentämiseksi.

Kennyn lupaus Irlannin pelastuspaketin ehtojen helpottamisesta toteutui heinäkuussa 2011 Euroopan unionin sopiessa Irlannille annettujen lainojen korkotason alentamisesta ja maksuajan pidentämisestä. Vuoden 2011 lopulla hallitus ilmoitti suurista menoleikkauksista ja veronkorotuksista. Kenny kertoi televisiopuheessaan leikkausten kohdistuvan muun muassa terveys- ja koulutussektorille. Lisäksi arvonlisäveron kaavailtua korotusta aikaistettiin.

Irlannin irtautuessa EU:n ja IMF:n kolmivuotisesta pelastuspaketista joulukuussa 2013 Kenny piti puheen, jossa hän kertoi maan olevan menossa oikeaan suuntaan talouden alkaessa samaan aikaan toipua. Irlannista tuli samalla ensimmäinen euroalueen maa, jonka tukipakettiohjelma saatiin onnistuneesti päätökseen.

Vuoden 2016 vaalien lähestyessä Irlannin talous kasvoi EU-maiden kovinta tahtia kansainvälisten suuryritysten vetämänä, minkä lisäksi työttömyysaste oli pudonnut 15:stä alle yhdeksään prosenttiin. Kennyn hallitus sai kuitenkin paljon kritiikkiä maan asuntopulasta ja terveydenhuollon tilanteesta. Lisäksi hallituksen suunnittelemaa vesimaksua vastaan oli protestoitu voimakkaasti.

### Suhteet katoliseen kirkkoon

Kenny ja Barack Obama kuvattuna Valkoisessa talossa Pyhän Patrickin päivänä 17. maaliskuuta 2011
Heinäkuussa 2011 Kenny hyökkäsi parlamentissa voimakkaasti katolista kirkkoa vastaan sen lasten hyväksikäyttöjen peittelyn vuoksi. Ns. Cloynen raportin julkaisun jälkeen useat poliitikot vaativat paavin nuntiuksen karkottamista maasta, jonka jälkeen paavi kutsuikin lähettiläänsä Roomaan kuultavaksi. Raportti käsitteli Etelä-Irlannin Cloynen hiippakunnassa tapahtuneita lasten hyväksikäyttötapauksia. Kenny itse piti Cloynen raporttia osoituksena kirkkoa hallitsevasta narsismista ja elitismistä. Hänen mukaansa katolinen kirkko huolehti vain ensisijaisesti omasta maineestaan eikä lasten kärsimyksistä.

Kenny pyysi helmikuussa 2013 anteeksi Magdalena-pesuloiden uhreilta. Katolisen kirkon ylläpitämiin pesuloihin pakotettiin työskentelemään naisia, joita syytettiin esimerkiksi sopimattomasta käytöksestä, kuten avioliiton ulkopuolisesta raskaudesta. Elinoloja pesuloissa kuvailtiin epäinhimillisiksi ja nöyryyttäväksi. Anteeksipyyntö seurasi hallituksen raportin myötä, joka käsitteli pesuloiden toimintaa. Raportin mukaan Irlannin valtion lähettämänä pesuloihin päätyi työskentelemään neljäsosa naisista. Kenny piti asiaa kansallisena häpeänä ja lupasi korvauksia Magadalena-pesuloiden uhreille.

Perhe
-----

Kenny on ollut naimisissa dublinilaisen Fionnuala O’Kellyn kanssa vuodesta 1992. Parilla on kolme lasta: yksi tytär ja kaksi poikaa. O’Kellyn serkku on irlantilainen Fine Gaelin europarlamentaarikko Seán Kelly.

Lähteet
-------

1. ↑  Prime Minister Enda Kenny says he is a Catholic but not a Catholic leader during abortion debate  13.6.2013. IrishCentral. Viitattu 29.5.2016. (englanniksi)
2. ↑  Bruton resigns as Fine Gael leader *BreakingNews.ie*.  2.1.2001. Viitattu 22.9.2014. (englanniksi)
3. ↑  Downing, John: Noonan still casts a long shadow over Cabinet door *Independent.ie*.  10.7.2014. Viitattu 22.9.2014. (englanniksi)
4. ↑  Noonan resigns as Fine Gael leader *RTÉ News*.  18.5.2002. RTÉ. Viitattu 22.9.2014. (englanniksi)
5. ↑  Enda Kenny elected Fine Gael leader *RTÉ News*.  5.6.2002. RTÉ. Viitattu 22.9.2014. (englanniksi)
6. ↑  Taggart, Peter: Irish parties agree to form coalition government  6.3.2011. CNN. Viitattu 16.5.2014. (englanniksi)
7. ↑  Connolly, Shaun: ‘I am entering into a covenant with people’ *Irish Examiner*.  10.3.2011. Viitattu 16.5.2014. (englanniksi)
8. ↑  In brief: Enda Kenny will be second oldest Taoiseach in history of the State *Independent.ie*.  30.11.2012. Viitattu 16.5.2014. (englanniksi)
9. ↑  Kataja-Lian, Marika: Irlannin pääministeri halusi eroon senaatista – äänestäjät toista mieltä *yle.fi*.  5.10.2013. Yle Uutiset. Viitattu 19.4.2019.
10. ↑  McDonald, Henry: Enda Kenny announces resignation as Fine Gael leader  17.5.2017. The Guardian. Viitattu 24.12.2017. (englanniksi)
11. ↑  Leo Varadkar becomes Republic of Ireland's taoiseach *bb.com*.  14.6.2017. BBC News. Viitattu 14.6.2017. (englanniksi)
12. ↑  €14,000 pay cut for Enda Kenny *Business & Leadership*.  10.3.2011. Viitattu 17.5.2014. (englanniksi)
13. ↑  Ireland to get bailout rate cut *RTÉ News*.  27.7.2011. RTÉ. Viitattu 17.5.2014. (englanniksi)
14. ↑  Laakso, Leena: Irlannissa rajut talouden tehostamistoimet - alv nousee 23 prosenttiin  5.12.2011. Kauppalehti. Viitattu 23.9.2014. [vanhentunut linkki]
15. ↑  Country moving in right direction - Taoiseach *RTÉ News*.  16.12.2013. RTÉ. Viitattu 16.5.2014. (englanniksi)
16. ↑  Turunen, Susanna: Kova talouskasvu ei vakuuta irlantilaisia – hallitus ottaa takkiin vaaleissa *yle.fi*.  26.2.2016. Yle Uutiset. Viitattu 4.5.2019.
17. ↑  Irish PM in unprecedented attack on Vatican  20.7.2011. BBC News. Viitattu 16.5.2014. (englanniksi)
18. ↑  Fitzgerald, Rory: Enda Kenny’s attack on the Vatican reflects ferocious public anger  21.7.2011. Catholic Herald.  Arkistoitu 10.9.2014. Viitattu 22.9.2014. (englanniksi)
19. ↑  Wooden, Cindy: Vatican recalls nuncio to Ireland *Catholic Herald*.  25.7.2011.  Arkistoitu 9.6.2014. Viitattu 17.5.2014. (englanniksi)
20. ↑  Irlannin pääministeri hyökkäsi Vatikaania vastaan hyväksikäyttötapauksista *yle.fi*.  21.7.2011. Yle Uutiset. Viitattu 17.5.2014.
21. ↑  Kankkunen, Sarianna: Irlannin pääministeri pyysi anteeksi Magdalena-nunnien uhreilta *yle.fi*.  20.2.2013. Yle Uutiset. Viitattu 17.5.2014.
22. ↑  O’Doherty, Gemma: Fionnuala Kenny -- Enda's secret weapon *Independent.ie*.  30.11.2012. Viitattu 16.5.2014. (englanniksi)
23. ↑  O’Connor, Aidan: Going good for FG... and Kenny is setting the pace *Independent.ie*.  27.11.2012. Viitattu 16.5.2014. (englanniksi)

Aiheesta muualla
----------------

* Kuvia tai muita tiedostoja aiheesta **Enda Kenny** Wikimedia Commonsissa

* Kennyn esittely Fine Gaelin sivustolla (Arkistoitu – Internet Archive) (englanniksi)

|  |  |  |  |
| --- | --- | --- | --- |
| Irlannin tasavallan vaakuna | Edeltäjä:**Brian Cowen** | **Irlannin tasavallan taoiseach**2011–2017 | Seuraaja:**Leo Varadkar** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Puola

 |
|  |
| Muut | 
* IdRef

 |

 |